ΓΡΑΠΤΗ ΕΡΩΤΗΣΗ E-1517/97 υποβολή: Klaus Lukas (NI) προς την Επιτροπή (5 Μαΐου 1997)

Θέμα: Η ΕΕ εξαγοράζει υπάκουους διαφημιστές του «ευρώ»

Όπως εξάγεται από ειδησεογραφικές πληροφορίες, η ΕΕ προσπαθεί να ωραιοποιήσει, με μαζική προπαγανδιστική εκστρατεία, στα μάτια του ευρωπαϊκού κοινού την καθιέρωση του «ευρώ». Δεν αμφισβητώ κατά κανένα τρόπο την ανάγκη μιας πλήρους, αντικειμενικής και διαφανούς πληροφόρησης σχετικά με την καθιέρωση του «ευρώ». Πρέπει όμως να τεθεί υπό αμφισβήτηση η ικανότητα φιμωμένων επιστημόνων να παρέχουν πλήρη και αντικειμενική πληροφόρηση για το «ευρώ». Σύμφωνα με τις σχετικές πληροφορίες, οι εν λόγω επιστήμονες έπρεπε να υπογράψουν υπεύθυνη δήλωση ότι θα ομιλούν για λογαριασμό τους, αλλά δεν θα εκφράζουν απόψεις και δεν θα λαμβάνουν θέσεις που θα αντιτίθενται στις απόψεις και τις θέσεις της Ευρωπαϊκής Επιτροπής.

1. Κατά πόσον ανταποκρίνονται στην πραγματικότητα οι εν λόγω ειδησεογραφικές πληροφορίες;

2. Γιατί προσπαθεί η Ευρωπαϊκή Επιτροπή να ενημερώσει τους πολίτες με μονομερή πληροφόρηση;

3. Πόσες διαλέξεις και από ποιους επιστήμονες έχουν εν τω μεταξύ πραγματοποιηθεί βάσει των προαναφερθεισών υπευθύνων δηλώσεων;

4. Ποια χρηματοδοτικά μέσα και ποια ποσά έχουν εν τω μεταξύ χρησιμοποιηθεί ή εγκριθεί για την ενημέρωση, εκ μέρους της ΕΕ, σχετικά με το θέμα «ευρώ» και βάσει των εν λόγω υπευθύνων δηλώσεων;

5. Σκοεύει η Επιτροπή να τροποποιήσει τις σχετικές διατάξεις; Εάν ναι, πότε; Εάν όχι, για ποιο λόγο;

Απάντηση του κ. de Silguy εξ ονόματος της Επιτροπής (20 Ιουνίου 1997)

Το 1996 η Επιτροπή αποφάσισε τη σύσταση του Groupeuro, δηλαδή μιας ομάδας εξωτερικών εμπειρογνωμόνων οι οποίοι ενεργούν σε οικειοθελή βάση και τηρούνται ενήμεροι για τις εξελίξεις στο πεδίο της οικονομικής και νομισματικής ένωσης (ΟΝΕ). Η ομάδα αυτή συνδέεται με την Επιτροπή μέσω μιας πολύ συγκεκριμένης εντολής, η οποία έγκειται στη συμμετοχή της σε διάφορες συναφείς εκδηλώσεις αντί της Επιτροπής όταν δεν είναι διαθέσιμος κάποιος επίσημος εκπρόσωπος. Βασικός σκοπός της δημιουργίας του Groupeuro ήταν να δοθεί το έναυσμα για συζητήσεις σχετικά με την ΟΝΕ μέσω της παρουσίασης των απόψεων της Επιτροπής κάθε φορά που αυτή καλείται να τις αναπτύξει.

Υπό τα δεδομένα αυτά, είναι λογικό να συνδέονται τα μέλη του Groupeuro με την Επιτροπή μέσω ενός κώδικα δεοντολογίας. Φυσικά, είναι ελεύθερα να αποδέχονται τον κώδικα αυτόν για όσον χρόνο επιθυμούν ή να τον απορρίπτουν. Αυτός είναι ο πρώτος από τους σκοπούς της σχετικής συμφωνίας, η οποία διέπει επιπλέον την απόδοση τυχόν δαπανών. Τα μέλη του Groupeuro δεν λαμβάνουν καμία ιδιαίτερη αμοιβή. Τους καταβάλλονται μονάχα τα έξοδα ταξιδίου και παραμονής τους, καθώς και ένα κατ' αποκοπή ποσό προς αντιστάθμιση της αναστάτωσης που προκαλείται στις επαγγελματικές τους υποχρεώσεις από τη συμμετοχή τους στην ομάδα. Στη συμφωνία ορίζεται ρητά ότι τα μέλη της ομάδας οφείλουν να αρνούνται τυχόν χρηματικά ποσά που τους προσφέρονται από τρίτους ενδιαφερόμενους.

Οσάκις δεν εκφράζονται στο πλαίσιο της συμφωνίας, τα μέλη του Groupeuro είναι εντελώς αποδεσμευμένα από τις υποχρεώσεις τους. Εξάλλου, η υπογραφή της συμφωνίας είναι οικειοθελής, και τα μέλη έχουν την ευχέρεια να παραιτηθούν ανά πάσα στιγμή. Ουδέποτε υπήρξε πρόθεση της Επιτροπής να περιστείλει την ελευθερία έκφρασης.

Με γνώμονα την πείρα που αποκτήθηκε κατά την αρχική περίοδο λειτουργίας της ομάδας και προκειμένου να αποφευχθεί οποιαδήποτε παρανόηση, αποφασίστηκε η τροποποίηση του κειμένου του κώδικα δεοντολογίας, ούτως ώστε αυτός να καταστεί διαφανέστερος και να αποτραπούν τυχόν παρερμηνείες στο μέλλον. Το κείμενο του κώδικα δεοντολογίας διαβιβάζεται στο Αξιότιμο Μέλος του Κοινοβουλίου, καθώς και στη Γενική Γραμματεία του Κοινοβουλίου.

Σε ό,τι αφορά τη γενικότερη πολιτική πληροφόρησης της Επιτροπής σχετικά με το ευρώ, ο πλουραλισμός διασφαλίζεται με δύο τουλάχιστον τρόπους.

Κατά τους τελευταίους 18 μήνες διοργανώθηκαν και χρηματοδοτήθηκαν πολυάριθμα συμπόσια και συνέδρια στο πλαίσιο της ενημερωτικής εκστρατείας με την ονομασία «Prince». Σε αυτά έλαβαν μέρος και ομιλητές οι οποίοι διατηρούν επιφυλάξεις ή διακατέχονται ακόμη και από σκεπτικισμό για την ΟΝΕ. Κατά δεύτερο λόγο, μέλη του Groupeuro έχουν συμμετάσχει σε πλήθος συνεδρίων στα οποία μετείχαν επίσης αντίπαλοι της ΟΝΕ.

Οι διοργανωτές της εκάστοτε εκδήλωσης ζητούν από τα μέλη του Groupeuro να αναπτύξουν τις απόψεις της Επιτροπής στο πλαίσιο ανοικτών και πλουραλιστικών συζητήσεων. Εν πάση περιπτώσει, η θέση του οργάνου στο οποίο έχει ανατεθεί ο ρόλος του θεματοφύλακα των συνθηκών δικαιούται εξίσου με τη θέση οποιουδήποτε άλλου να γίνει γνωστή στο κοινό. Κατά συνέπεια, όταν τα μέλη του Groupeuro εκφράζονται υπό την ιδιότητά τους αυτή, εξαρτάται από αυτά να παράσχουν στο κοινό που τα ακούει όλα τα αναγκαία πληροφοριακά στοιχεία για τη θέση της Επιτροπής. Οι άλλοι ομιλητές έχουν τη δυνατότητα να αναπτύξουν διαφορετικές απόψεις.

Πέραν αυτού, η Επιτροπή πάντα εισηγείται στους διοργανωτές τη συμμετοχή στην εκάστοτε εκδήλωση και ενός μέλους του Κοινοβουλίου.

Από τον Σεπτέμβριο του 1996 μέχρι τις 12 Μαΐου 1997 τα μέλη του Groupeuro εξεφώνησαν 165 συνολικά ομιλίες. Ο σχετικός κατάλογος διαβιβάζεται απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου. Για το 1997 έχει προβλεφθεί προσωρινά ένα κονδύλιο ύψους 400.000 ECU για υποχρεώσεις που έχουν αναλάβει τα μέλη του Groupeuro να εκφωνήσουν ομιλίες στα 15 κράτη μέλη.